सेट से नंगे पांव भागने लगी थीं शबाना आजमी; फिल्में छोड़ने का बना लिया था मन
Shabana Azmi on her acting career वेटरन एक्ट्रेस शबाना आजमी एक वक्त पर इंडस्ट्री छोड़ने वाली थीं। फिल्म परवरिश की शूटिंग के दौरान उनके साथ कुछ ऐसा हुआ था, जिसकी वजह से वे काफी निराश हो गई थीं।
वेटरन एक्ट्रेस शबाना आजमी एक वक्त पर इंडस्ट्री छोड़ने वाली थीं। फिल्म 'परवरिश' की शूटिंग के दौरान उनके साथ कुछ ऐसा हुआ, जिसकी वजह से वे काफी निराश हो गई थीं। दरअसल फिल्म में डांस रिहर्सल के दौरान कोरियोग्राफर कमल मास्टर ने उन्हें जूनियर्स के सामने जलील कर दिया था।
शबाना को यह बात इतनी बुरी लगी कि वे जैसे-तैसे वहां से नंगे पांव भागने लगी थीं। उन्होंने ठान लिया था कि अब कभी फिल्मों में काम नहीं करेंगी। इसके बाद फिल्म के डायरेक्टर मनमोहन देसाई ने उन्हें बहुत समझाया। तब जाकर शबाना फिर से काम करने को तैयार हुईं।
कोरियोग्राफर ने शबाना को पहले रिहर्सल नहीं कराया था
शबाना आजमी ने रॉकी और रानी की प्रेम कहानी से बड़े पर्दे पर वापसी की है। जाहिर है कि वे फिल्म के प्रमोशन में भी बढ़-चढ़ कर हिस्सा ले रही हैं। इसी दौरान एक इंटरव्यू में उन्होंने एक अनकही बात से पर्दा उठाया।
उन्होंने Adi Pocha के साथ इंटरव्यू में कहा- मैंने कोरियोग्राफर कमल मास्टर से कहा कि वे पहले मुझे रिहर्सल करा दें। उन्होंने कहा कि रिहर्सल की जरूरत नहीं है। आपको सिर्फ ताली बजानी है।
हालांकि जब मैं सेट पर गई तो देखा कि वहां तो अच्छा-खासा डांस करना है। मैं काफी डर गई क्योंकि मैं नीतू सिंह के साथ खड़ी थीं। मैं अभी सोच रही थी कि दायां पैर और बायां पैर कहां रखूं उसके पहले नीतू सिंह दो रिहर्सल कर चुकी थीं।
कोरियोग्राफर ने शबाना से कहा- अब आप मुझे डांस करना सिखाएंगी?
शबाना ने आगे कहा- मैं काफी ज्यादा नर्वस हो गई थी। मैंने कमल जी से बोला कि थोड़ी दिक्कत आ रही है, क्या हम इसमें थोड़ा बदलाव कर सकते हैं। उन्होंने कहा- चलो ठीक है, लाइट ऑफ कर दो। अब शबाना आजमी जी कमल मास्टर को सिखाएंगी कि डांस कैसे करना है।
वहां पर काफी सारे जूनियर आर्टिस्ट मौजूद थे। मैं काफी ज्यादा अपमानित महसूस कर रही थी। इतना बुरा लगा कि सेट से भागने लगी। यह तक नहीं देखा कि कपड़े क्या पहने हैं।
बाहर गई तो मेरी कार नहीं दिख रही थी। मैं नंगे पांव ही जुहू में अपने घर की तरफ जाने लगी। मैं रोते हुए अपने आप से कह रही थी कि अब मुझे किसी फिल्म में काम नहीं करना है।
डायरेक्टर मनमोहन देसाई ने शबाना को सॉरी बोला था
शबाना ने कहा कि बाद में फिल्म के डायरेक्टर मनमोहन देसाई आए और उन्हें गले लगाया। उन्होंने सॉरी भी कहा। प्रोड्यूसर ने भी उन्हें शांत कराया। अगले दिन नीतू सिंह ने भी शबाना से इस बारे में पूछा था।
वो सुलक्षणा पंडित थीं जिन्होंने शबाना को काफी समझाया था। उन्होंने शबाना से कहा कि फिल्म में उनकी जरूरत किसी कोरियोग्राफर से कहीं ज्यादा है। सुलक्षणा के इन शब्दों से शबाना को काफी ऊर्जा मिली। शबाना ने कहा कि वे इसके लिए सुलक्षणा की हमेशा शुक्रगुजार रहेंगी।